རང་རེ་བོད་ལ་མཚོན་ན།ཐོན་མི་སམབྷོ་ཊ་དང་ཡང་ན་བཻ་རོ་ཙཱ་ན་དང་ཀ་ཅོག་ཞང་གསུམ་སོགས་ལོ་ཙཱ་བ་བརྒྱ་རྩ་བྱོན་པ་ཁོང་ཚོས་རྒྱལ་བོའི་བཀའ་མངགས་ལ་བརྟེན་ནས་རྒྱ་གར་དུ་ཕེབས་ཏེ།ཐོག་མར་ལེགས་སྦྱར་གྱི་སྐད་སྦྱངས་ཤིང་།དེ་ནས་རིམ་པས་ནང་པའི་རིག་གནས་གཙོ་བོར་གྱུར་པའི་རིག་གནས་མང་པོ་མཁས་པར་སྦྱངས་ཡོད་པ་རེད།ཕྱིས་སུའང་རྒྱལ་པོའི་ཐུགས་བཀོད་ལྟར་ལོ་ཙཱ་བའི་ལས་ཁུར་བཞེས་ནས་ཕྱག་ལས་མང་པོ་ཞིག་གནང་ཡོད།ཡིན་ནའང་།ལོ་ཙཱ་བའི་ལས་ཁུར་དེ་ཁོང་ཚོའི་འདོད་བློ་དང་འཚམས་པའི་ཕྱག་ལས་ཤིག་ཡིན་པར་ཁ་ཚོད་བཅད་ནས་སྨྲ་མི་ཐུབ་པ་ཞིག་ཆགས་ཡོད།བཻ་རོ་ཙཱ་ནར་མཚོན་ན།ཁོང་གིས་ལེགས་སྦྱར་གཙོས་སྐད་རིགས་སྣ་མང་བྱང་ཆུབ་པའི་རྗེས་སུ་རྒྱལ་བོ་ཁྲི་སྲོང་ལྡེའུ་བཙན་གྱི་རེ་འདོད་ལྟར་ནང་བསྟན་མདོ་སྔགས་ཀྱི་བརྩམས་ཆོས་མང་པོ་བོད་སྐད་ནང་བསྒྱུར་བ་ཡོངས་གྲགས་རེད།མཐར་ཁོས་རང་ཉིད་ཀྱི་སྙིང་སྟོབས་དང་བློ་གྲོས་ཀྱིས་རྒྱལ་པོའི་འདོད་བློ་སྐོང་ཐུབ་པར་ངེས་པ་རྙེད་པ་ནས་བཟུང་།ལོ་ཙཱ་ནི་ཁོའི་མངོན་འདོད་ངོ་མ་ཞིག་ཏུ་གྱུར་ཡོད།རྒྱལ་པོ་ཁྲི་སྲོང་ལྡེའུ་བཙན་གྱི་ཐུགས་མཁོ་ལྟེ་བ་ནི་རྒྱ་གར་ན་གྲགས་ཆེ་བའི་ནང་བསྟན་གཙུག་ལགདཔལ་ནཱལེནྟྲ་དང་བཱི་ཀ་མ་ལའི་གཙུག་ལག་གཉིས་ཀྱི་མཁས་པའི་གཙུག་རྒྱན་དག་གིས་ཡོངས་གྲགས་སུ་ཁས་ལེན་པའི་རྒྱལ་བའི་བཀའ་དང་བསྟན་བཅོས་ཡོད་དོ་ཅོག་བོད་སྐད་ནང་བསྒྱུར་རྒྱུ་དེ་རེད།བཻ་རོ་གཙོས་པའི་ལོ་ཙཱ་བ་དག་གིས་རང་ནུས་གང་ལྕོགས་ཀྱིས་བཀའ་བསྟན་དེ་དག་གི་བརྗོད་བྱ་དང་རྗོད་བྱེད་གང་ཐད་ནས་རང་ཉིད་ཀྱིས་ཤེས་ལོ་དང་ཡིན་ལོ་ཙམ་ལ་ཆ་འཇོག་མ་གནངས་པར།ལེགས་སྦྱར་རང་གི་སྐད་དང་ཡི་གེ་ལ་ནང་བྱན་ཆུད་པའི་རྒྱ་གར་མཁས་པ་རེ་ཆེད་བསྟེན་གྱིས་མ་ཡིག་གི་གོ་བ་དཔྱིས་ཕྱིན་པར་བླངས།དེ་ནས་ཚིག་དོན་རེ་རེ་བསྲེག་བཅད་བརྡར་གསུམ་དང་ལྡན་པའི་སྒོ་ནས་བསྒྱུར་བ་ཤ་སྟག་ཆགས་ཡོད།ཕྱིས་སུ་ལོ་ཙཱ་བ་རེ་ཟུང་གིས་འགྱུར་བཅོས་ཅུང་ཟད་རེ་བྱས་པ་ཡང་ཁ་ཤས་ཡོད་པ་རེད།